ຫວຽດນາມຕັດສິນໂທດ ຜູ້ຄັດຄ້ານລັດຖະບານ
ຊາວຝຣັ່ງເຊື້ອສາຍຫວຽດນາມຄົນນຶ່ງ ທີ່ຄັດຄ້ານ ລັດຖະບານຫວຽດນາມ ຖືກຕັດສິນລົງໂທດຈໍາຄຸກ 3 ປີ.
ສານແຫ່ງນຶ່ງໄດ້ຕັດສິນໂທດຈໍາຄຸກ ນັກເຄື່ອນໄຫວຝຣັ່ງເຊື້ອສາຍຫວຽດນາມຄົນນຶ່ງ 3 ປີ ໃນວັນພຸດມື້ນີ້ ໃນຂໍ້ຫາປຸກປັ່ນເພື່ອໂຄ່ນລົ້ມລັດຖະບານ ນາຍ Pham Minh Hoang ຖືກຕັດສິນຫລັງຈາກດໍາເນີນຄະດີໃນສານເປັນເວລາເຄິ່ງມື້ ວ່າ ມີຄວາມຜິດໃນຖານໄດ້ທໍາການເຄື່ອນໄຫວຕ່າງໆທີ່ມີວັດຖຸປະສົງເພື່ອໂຄ່ນລົ້ມອໍາ ນາດປົກຄອງຂອງປະຊາຊົນ ທາງການຫວຽດນາມກ່າວວ່າ ນາຍຟາມໄດ້ຂຽນບົດຄວາມ ຕໍ່ຕ້ານລັດຖະບານຫລາຍສະບັບ ລົງໃນອິນເຕີແນັດແລະວ່າ ຜູ້ກ່ຽວມີສາຍພົວພັນກັບກຸ່ມ Viet Tan ຊຶ່ງເປັນກຸ່ມນິຍົມປະຊາທິປະໄຕ ທີ່ຖືກເກືອດຫ້າມຢູ່ໃນຫວຽດນາມນັ້ນ ພັນລະຍາຂອງນາຍຟາມມິນຫວງ ກ່າວວ່າ ນາງເຊື່ອວ່າສາມີຂອງນາງ ຖືກຈັບກຸມຍ້ອນ ການຄັດຄ້ານຂອງລາວ ຕໍ່ບໍ່ແຮ່ອະລຸມິນຽມ ທີ່ດໍາເນີນການໂດຍຄົນຈີນແຫ່ງນຶ່ງໃນເຂດ ພູພຽງພາກກາງຫວຽດນາມ ຊຶ່ງພວກນັກເຄື່ອນໄຫວກ່າວວ່າ ໄດ້ເຮັດໃຫ້ສິ່ງແວດລ້ອມ ເຊື່ອມໂຊມລົງໃນເຂດນັ້ນ ນາຍຫວງທີ່ເກີດຢູ່ຫວຽດນາມ ເປັນອາຈານສອນວິຊາເລກ ທີ່ໄດ້ໄປອາໄສຢູ່ໃນປະເທດ ຝຣັ່ງເປັນເວລາຫລາຍປີ ແລະຖືສັນຊາດຝຣັ່ງ ຜູ້ກ່ຽວຈະໄດ້ຖືກລຸດໂທດລົງ 1 ປີ ຍ້ອນວ່າໄດ້ຖືກກັກຂັງມາແລ້ວ 1 ປີ ໃນຂະນະທີ່ລໍຖ້າ ການດໍາເນີນຄະດີນັ້ນ ແຕ່ລາວປະເຊີນກັບການຖືກກັກບໍລິເວນໃຫ້ຢູ່ໃນບ້ານເຮືອນຕື່ມ ອີກ 3 ປີ ຫລັງຈາກຮັບໃຊ້ໂທດຈໍາຄຸກເຕັມ 3 ປີແລ້ວ